****

**31. oktober 2024**

**PRODUKTRESUMÉ**

**for**

**Finadyne Transdermal Vet., pour-on, opløsning**

**0. D.SP.NR.**

28773

**1. VETERINÆRLÆGEMIDLETS NAVN**

Finadyne Transdermal Vet.

Lægemiddelform: pour-on, opløsning

Styrke: 50 mg/ml

**2. KVALITATIV OG KVANTITATIV SAMMENSÆTNING**

1 ml indeholder:

**Aktivt stof:**

Flunixin 50 mg svarende til 83 mg flunixinmeglumin

**Hjælpestoffer:**

|  |  |
| --- | --- |
| **Kvalitativ sammensætning af hjælpestoffer og andre bestanddele** | **Kvantitativ sammensætning,** **hvis oplysningen er vigtig for korrekt administration af veterinærlægemidlet** |
| Levomenthol | 50 mg |
| Allurarød AC (E129) | 0,2 mg |
| Pyrrolidon |  |
| Propylenglycoldicaprylocaprat |  |
| Glycerolmonocaprylat |  |

Klar rød væske uden synlige partikler.

**3. KLINISKE OPLYSNINGER**

**3.1 Dyrearter, som lægemidlet er beregnet til**

Kvæg.

**3.2 Terapeutiske indikationer for hver dyreart, som lægemidlet er beregnet til**

Til reduktion af pyreksi i forbindelse med luftvejsinfektion hos kvæg.

Til reduktion af pyreksi i forbindelse med akut mastitis.

Til reduktion af smerte og halthed forbundet med interdigital phlegmone, interdigital dermatitis og digital dermatitis.

**3.3 Kontraindikationer**

Må ikke anvendes til dyr, der lider af kardiel, hepatisk eller renal insufficiens, eller hvor der er tegn på gastrointestinal ulceration eller blødning.

Må ikke anvendes hos svært dehydrerede, hypovolæmiske dyr, da der er en potentiel risiko for øget renal toksicitet.

Veterinærlægemidlet må ikke anvendes til kvier/køer inden for 48 timer før forventet kælvning.

Må ikke anvendes i tilfælde af overfølsomhed over for det aktive stof eller over for et eller flere af hjælpestofferne.

**3.4 Særlige advarsler**

Må kun anvendes på tør hud. Mulighed for befugtning skal forhindres i mindst 6 timer efter applikation.

I tilfælde af bakterielle infektioner bør samtidig antibiotikabehandling overvejes.

**3.5 Særlige forholdsregler vedrørende brugen**

Særlige forholdsregler vedrørende sikker brug hos de dyrearter, som lægemidlet er beregnet til:

Se også pkt. 3.7.

Det er kendt, at non-steroide anti-inflammatoriske lægemidler (NSAID-præparater) har tokolytisk virkning og kan forsinke kælvning ved at hæmme de prostaglandiner, der er vigtige for igangsættelse af kælvning. Anvendelse af produktet i den tidlige del af postpartum-perioden kan forhale involution af uterus og løsning af fosterhinder, hvilket kan resultere i tilbageholdt efterbyrd.

Der er ikke udført sikkerhedsstudier på tyre, som er bestemt til avl. Laboratorieundersøgelser med rotter har vist tegn på reproduktionstoksicitet. Må kun anvendes i overensstemmelse med den ansvarlige dyrlæges vurdering af benefit/risk-forholdet.

Anvendelse til ikke-drøvtyggende og gamle dyr kan være forbundet med øget risiko. Hvis en sådan anvendelse ikke kan undgås, kan det være nødvendigt at reducere dosis til disse dyr og give omhyggelig klinisk pleje.

Må kun anvendes på ubeskadiget hud.

Flunixin er toksisk for ådselædende fugle. Må ikke administreres til dyr, der kan indgå i den vilde faunas fødekæde. Ved dødsfald eller aflivning af behandlede dyr, skal det sikres, at det afdøde dyr ikke er tilgængelig for den vilde fauna.

Særlige forholdsregler for personer, der administrerer veterinærlægemidlet til dyr:

Non-steroide anti-inflammatoriske lægemidler (NSAID-præparater) kan forårsage overfølsomhed. Personer med kendt overfølsomhed over for NSAID-præparater bør undgå kontakt med veterinærlægemidlet.

Lægemidlet har vist sig at forårsage alvorlig og irreversibel øjenskade og let hudirritation.

Indtagelse af eller hudkontakt med lægemidlet kan være skadeligt.

Undgå kontakt med øjnene, herunder berøring af øjnene med hænderne.

Undgå kontakt med huden.

Undgå kontakt med det behandlede område (for at fordele lægemidlet) uden beskyttelseshandsker i mindst 3 dage, eller indtil det behandlede område er tørt (om nødvendigt > 3 dage).

Undgå, at børn får adgang til lægemidlet eller behandlede dyr.

Personligt beskyttelsesudstyr i form af handsker, som kan modstå gennemtrængning, beskyttelsestøj og godkendte sikkerhedsbriller bør anvendes ved håndtering af dette veterinærlægemiddel.

I tilfælde af utilsigtet indtagelse eller kontakt med munden ved hændeligt uheld skylles munden straks med rigelige mængder vand og der søges lægehjælp; indlægssedlen eller etiketten bør vises til lægen.

I tilfælde af kontakt med øjnene skylles øjnene straks med rigelige mængder rent vand og der søges lægehjælp.

I tilfælde af kontakt med huden vaskes grundigt med sæbe og vand.

Spis, drik og ryg ikke, samtidig med at dette lægemiddel håndteres. Vask hænderne efter brug.

Særlige forholdsregler vedrørende beskyttelse af miljøet:

Ikke relevant.

**3.6 Bivirkninger**

Kvæg:

|  |  |
| --- | --- |
| Almindelig  (1 til 10 dyr ud af 100 behandlede dyr): | Hævelse på påføringsstedet1, erytem på påføringsstedet1, pityriasis capitis på påføringsstedet1, ændringer af pelsen på påføringsstedet (slidt/skørt pelslag, udtynding af pelsen)1, alopeci på påføringsstedet1, hudfortykkelse på påføringsstedet1  Utilpashed2; agitation2; irritation2 |
| Meget sjælden  (< 1 dyr ud af 10.000 behandlede dyr, herunder enkeltstående indberetninger): | Anafylaksi3 |

1 Disse ændringer er blevet rapporteret som forbigående. Der er normalt ikke behov for specifik behandling

2 Midlertidige tegn

3 Kan være alvorlige, kan forekomme og bør behandles symptomatisk

Indberetning af bivirkninger er vigtigt, da det muliggør løbende sikkerhedsovervågning af et veterinærlægemiddel. Indberetningerne sendes, helst via en dyrlæge, til enten indehaveren af markedsføringstilladelsen eller dennes lokale repræsentant eller til den nationale kompetente myndighed via det nationale indberetningssystem. Se indlægssedlen for de relevante kontaktoplysninger.

**3.7 Anvendelse under drægtighed, laktation eller æglægning**

Drægtighed og laktation:

Kan anvendes under drægtighed og laktation, undtagen inden for 48 timer før forventet kælvning.

På grund af en øget risiko for tilbageholdt efterbyrd må lægemidlet kun administreres inden for de første 36 timer i postpartum-perioden i overensstemmelse med den ansvarlige dyrlæges vurdering af benefit/risk-forholdet, og behandlede dyr bør overvåges for tegn på tilbageholdt efterbyrd.

**3.8 Interaktion med andre lægemidler og andre former for interaktion**

Der må ikke anvendes andre NSAID-præparater 24 timer før og efter behandling med dette lægemiddel.

Nogle NSAID-præparater kan være meget stærkt bundet til plasmaproteiner og konkurrere med andre stærkt bundne lægemidler, hvilket kan forårsage toksiske virkninger. Samtidig administration af potentielt nefrotoksiske lægemidler bør undgås.

**3.9 Administrationsveje og dosering**

Pour-on anvendelse. Til én applikation. Den anbefalede dosis er 3,33 mg flunixin/kg kropsvægt (svarende til 1 ml/15 kg kropsvægt). Flasken har et doseringskammer, som er forsynet med målestreger til angivelse af dosis i forhold til kropsvægt. For at sikre korrekt dosering bør legemsvægten beregnes så nøjagtigt som muligt.



Påføringsteknikken indøves et par gange for at opnå fortrolighed med håndtering af flasken, inden dosis påføres dyret.

|  |  |
| --- | --- |
| Trin 1  User_Instruct_Step1  *Doserings­kammer*  Hætten på flasken må ikke fjernes.    Ved første ibrugtagning fjernes hætten på doserings­kammeret og forseglingen trækkes af. | Trin 2  Hold flasken lodret i øjen­højde og klem samtidig langsomt og forsigtigt på flasken, således at doserings­kammeret fyldes til den valgte markering.  User_Instruct_Step2a    *Hvis doseringskammeret er overfyldt, følges ’Vejledning til reduktion i tilfælde af overfyldning’.* |
| Trin 3  Fordel den afmålte dosis på midterlinjen af ​​dyrets ryg fra skulderkammen til haleroden.  Lokal anvendelse på mindre områder bør undgås.  User_Instruct_Step3  Der vil være en lille mængde opløsning tilbage langs siderne i kammeret, men dette er der taget højde for i forhold til kammerets målestreger.  Undgå at klemme på flasken, mens opløsningen hældes ud af doseringskammeret. |

**Vejledning til reduktion i tilfælde af overfyldning**

|  |  |
| --- | --- |
| Trin 1  Overfill_Reduce_Step1b_v2  *Luftlomme*  *Overføringsrør*  Sæt hætten  på flasken og stram til (om nødvendigt).    Sæt hætten  på doserings­kammeret og stram til. | Trin 2  Overfill_Reduce_Step2b  Vip flasken, således at der dannes en luft­lomme i starten af overføringsrøret inde i flasken. |
| Trin 3  Overfill_Reduce_Step3b  *Overføringsrør*  Hold flasken vandret, således at veterinærlægemidlet dækker slutningen af overføringsrøret inde i doseringskammeret. | Trin 4  Overfill_Reduce_Step4b  Klem nogle gange efter hinanden på flasken.  Veterinærlægemidlet løber tilbage til flasken gennem overføringsrøret. |

**Figur 1 –** Anbefalet påføringssted

**3.10 Symptomer på overdosering (og, hvis relevant, nødforanstaltninger og modgift)**

Lokale, dermale inflammatoriske reaktioner og nekrose er blevet rapporteret ved 5 mg/kg.

Erosioner og ulcerationer i løben blev observeret hos dyr, som fik doser, der var 3 gange højere end den anbefalede dosis.

Okkult blod i fæces blev observeret hos nogle dyr, som fik doser, der var 5 gange højere end den anbefalede dosis.

Nødprocedurer er ikke nødvendige.

**3.11 Særlige begrænsninger og betingelser for anvendelse, herunder begrænsninger for anvendelsen af antimikrobielle og antiparasitære veterinærlægemidler for at begrænse risikoen for udvikling af resistens**

Ikke relevant.

**3.12 Tilbageholdelsestid**

Slagtning: 7 dage

Mælk: 36 timer

På grund af risiko for krydskontaminering af dette lægemiddel mellem behandlede og ikke-behandlede dyr, når dyrene slikker på hinanden, bør behandlede dyr holdes adskilt fra ikke-behandlede dyr i hele tilbageholdelsestiden. Manglende overholdelse af denne anbefaling kan medføre restkoncentrationer i ikke-behandlede dyr.

**4. FARMAKOLOGISKE OPLYSNINGER**

**4.1 ATCvet-kode:**

QM01AG90

**4.2 Farmakodynamiske oplysninger**

Det aktive stof flunixin (som megluminsalt) er et non-steroidt antiinflammatorisk middel i carboxylsyre-gruppen (NSAID-præparat) med ikke-narkotisk analgetisk og antipyretisk effekt. Det udviser en potent hæmning af cyclooxygenase-systemet (COX-1 og COX-2). COX omdanner arachidonsyre til ustabile cykliske endoperoxider, der omdannes til prostaglandiner, prostacyklin og thromboxan. Hæmningen af syntesen af sådanne komponenter er årsagen til flunixinmeglumins analgetiske, antipyretiske og antiinflammatoriske egenskaber.

I et studie blev Finadyne Transdermal Vet. undersøgt hos 64 køer med mastitis, og effekt med hensyn til at reducere rektal temperatur blev sammenlignet med placebo, som blev givet til 66 køer. Seks timer efter behandling viste 95,3 % af køerne, som blev behandlet med Finadyne Transdermal Vet., et fald i rektal temperatur på over 1,1 °C sammenlignet med 34,9 % i placebogruppen. Seks timer efter, at der blev suppleret med antibiotisk behandling, var der ingen forskel i rektal temperatur mellem grupperne.

**4.3 Farmakokinetiske oplysninger**

Efter dermal applikation optages flunixin i moderat grad gennem huden hos kvæg (biotilgængelighed ca. 44%). Hos kvæg (undtagen kalve) har stoffet generelt et lavt fordelingsvolumen på grund af dets høje grad af plasmaproteinbinding (ca. 99%). Den tilsyneladende halveringstid i plasma efter pour-on administration er omkring 7,8 timer. Metabolismen af flunixin er temmelig begrænset; det meste af lægemidlet svarende til det oprindelige stof og de resterende metabolitter var dannet ved hydroxylering. Hos kvæg sker elimination primært via biliær ekskretion.

Efter pour-on-behandling blev der observeret en hurtigere absorption af flunixin ved varme omgivelsestemperaturer i forhold til køligere. Ved varme omgivelsestemperaturer (13°C-30°C), var Tmax ca. 2 timer, mens den var ca. 6 timer ved kølige omgivelsestemperaturer (-3°C-7 °C).

Antipyretisk virkning er blevet påvist fra 4 timer efter applikation af veterinærlægemidlet.

**Miljøoplysninger**

Flunixin er toksisk for ådselædende fugle, men lav eksponering forventes at føre til lav risiko.

**5. FARMACEUTISKE OPLYSNINGER**

**5.1 Væsentlige uforligeligheder**

Da der ikke foreligger undersøgelser vedrørende eventuelle uforligeligheder, bør dette veterinærlægemiddel ikke blandes med andre veterinærlægemidler.

**5.2 Opbevaringstid**

Opbevaringstid for veterinærlægemidlet i salgspakning: 2 år

Opbevaringstid efter første åbning af den indre emballage: 6 måneder

**5.3 Særlige forholdsregler vedrørende opbevaring**

Der er ingen særlige krav vedrørende opbevaringsforhold for dette veterinærlægemiddel.

**5.4 Den indre emballages art og indhold**

Flasker af HDPE med låg af polypropylen (PP). Flaskerne er yderligere forsynet med en foring og forseglet med en aluminiumshætte, som kan trækkes af. Flaskerne er forsynet med et doseringskammer med målestreger og leveres enkeltvis i en æske.

3 pakningsstørrelser: 100 ml, 250 ml og 1.000 ml.

Ikke alle pakningsstørrelser er nødvendigvis markedsført.

**5.5 Særlige forholdsregler vedrørende bortskaffelse af ubrugte veterinærlægemidler eller affaldsmaterialer fra brugen heraf**

Benyt returordninger ved bortskaffelse af ubrugte veterinærlægemidler eller affaldsmaterialer herfra i henhold til lokale retningslinjer og nationale indsamlingsordninger, der er relevante for det pågældende veterinærlægemiddel.

Lægemidler må ikke bortskaffes sammen med spildevand eller husholdningsaffald.

**6. NAVN PÅ INDEHAVEREN AF MARKEDSFØRINGSTILLADELSEN**

Intervet International B.V.

Wim de Körverstraat 355831 AN BoxmeerHolland

**Repræsentant**

MSD Animal Health A/S

Havneholmen 25

1561 København V

**7. MARKEDSFØRINGSTILLADELSESNUMMER (-NUMRE)**

52377

**8. DATO FOR FØRSTE TILLADELSE**

Dato for første markedsføringstilladelse: 19. juni 2014.

**9. DATO FOR SENESTE ÆNDRING AF PRODUKTRESUMÉET**

31. oktober 2024

**10.**  **KLASSIFICERING AF VETERINÆRLÆGEMIDLER**

BP

Der findes detaljerede oplysninger om dette veterinærlægemiddel i EU-lægemiddeldatabasen.